Neuvoston päätöslauselma, annettu 23 päivänä heinäkuuta 2001, tietojen ja kokemusten vaihdosta ammattitaiteilijoiden tilanteesta EU:n laajentumisen yhteydessä



Virallinen lehti nro C 213 , 31/07/2001 s. 0009 - 0010



Neuvoston päätöslauselma, annettu 23 päivänä heinäkuuta 2001, tietojen ja kokemusten vaihdosta ammattitaiteilijoiden tilanteesta EU:n laajentumisen yhteydessä (2001/C 213/02) EUROOPAN UNIONIN NEUVOSTO, joka (1) ottaa huomioon, että yhteisö pyrkii toiminnallaan rohkaisemaan jäsenvaltioiden välistä kulttuurialan yhteistyötä, (2) ottaa huomioon, että yhteisön on otettava kulttuuriin liittyvät näkökohdat huomioon muiden perustamissopimuksen määräysten mukaisessa toiminnassaan, (3) ottaa huomioon toissijaisuusperiaatteen, (4) ottaa huomioon, että yhteisön ja jäsenvaltioiden on edistettävä kulttuurialan yhteistyötä kolmansien maiden kanssa, mukaan lukien ehdokasmaat, (5) ottaa huomioon kulttuuriyhteistyöstä Keski- ja Itä-Euroopan assosioituneiden maiden kanssa 4 päivänä huhtikuuta 1995 annetun neuvoston päätöslauselman(1), jossa korostetaan jäsentyneiden suhteiden merkitystä assosioituneiden KIE-maiden kanssa kulttuurin alalla, (6) ottaa huomioon kulttuuria ja taloudellista kasvua koskevien tilastojen edistämisestä 20 päivänä marraskuuta 1995 annetun neuvoston päätöslauselman(2), jossa todetaan kulttuurin vaikutus yhteiskunnan kokonaiskehitykseen ja sen yhtenäisyyteen samoin kuin kolmansien maiden kanssa tehtävään yhteistyöhön, (7) ottaa huomioon kulttuurinäkökohtien huomioon ottamisesta Euroopan yhteisön toiminnassa 17 päivänä huhtikuuta 1996 annetun komission ensimmäisen kertomuksen, (8) ottaa huomioon taiteilijoiden asemasta ja merkityksestä Euroopan unionissa 9 päivänä marraskuuta 1999 annetun Euroopan parlamentin päätöslauselman(3), jossa korostetaan taiteilijoiden merkitystä Euroopan yhdentymisprosessille, (9) ottaa huomioon Euroopan kulttuuriteollisuudesta ja työllisyydestä 17 päivänä joulukuuta 1999 annetut neuvoston päätelmät, joissa jäsenvaltioita kehotetaan tehostamaan tietojenvaihtoa, (10) ottaa huomioon kulttuurialan toimijoiden vapaan liikkuvuuden edistämisestä 17 päivänä joulukuuta 1999 annetun neuvoston päätöslauselman(4), jossa todetaan, että kulttuurialan toimijoiden vapaa liikkuvuus edistää alan yhteistyötä ja yhteistoimintaa ja auttaa näin kehittämään Euroopan kulttuurien monimuotoisuutta ja eurooppalaista tietoisuutta, (11) ottaa huomioon Helsingin Eurooppa-neuvoston 11 päivänä joulukuuta 1999 antamat päätelmät, joissa vahvistetaan Luxemburgissa joulukuussa 1997 käynnistetyn laajentumisprosessin merkitys koko Euroopan mantereen vakauden ja hyvinvoinnin kannalta, 1. PANEE MERKILLE taiteilijoiden työn merkityksen sananvapaudelle ja kulttuurin monimuotoisuuden edistämiselle Euroopassa sekä kansainvälisen vaihdon ja kansainvälisten kulttuurialan yhteyksien kehittämiselle, 2. PANEE MERKILLE tammikuussa 1999 komission alan työmarkkinaosapuolten yhteisestä pyynnöstä perustaman, esittäviä taiteita käsittelevän sosiaalisen vuoropuhelun komitean käynnistämät toimet, 3. MUISTUTTAA, että komissio on käynnistänyt tutkimuksen kulttuurialalla toimivien henkilöiden vapaasta liikkuvuudesta, 4. KOROSTAA, että ammattitaiteilijoiden tilanne on kokonaisuudessaan keskeinen kysymys kulttuurin alalla, 5. PANEE MERKILLE, että ammattitaiteilijoiden tilanteeseen vaikuttavat myös paljon monet muut politiikan alat, kuten työllisyys, sosiaaliturva, teollis- ja tekijänoikeudet, vapaa liikkuvuus sekä koulutus ja ammattikoulutus, 6. PANEE MERKILLE, että tietojen vaihto hyvistä toimintatavoista ja kansallisista politiikoista, jotka koskevat monissa jäsenvaltioissa ja ehdokasvaltioissa kehitettyjä ammattitaiteilijoiden työoloja, voisi olla molempien osapuolten yhteisen edun mukaista ja että tässä yhteydessä voitaisiin käsitellä aiheita, jotka sopivat parhaiten Euroopan tasolla käytävään keskusteluun, 7. PAINOTTAA, että on tärkeää antaa luovia ja esiintyviä taiteilijoita edustaville järjestöille mahdollisuus esittää kantansa, kun kyseisten taiteilijoiden työoloja koskevia toimia suunnitellaan, 8. KATSOO, että laajentumista ja muita edellä mainittuja tekijöitä silmällä pitäen olisi tarkoituksenmukaista kannustaa ammattitaiteilijoiden tilannetta koskevien tietojen ja kokemusten vaihtoon sekä jäsenvaltioiden kesken että jäsenvaltioiden ja ehdokasmaiden välillä ottaen mukaan kulloinkin käsiteltävän kysymyksen mukaan asiaan kuuluvat osapuolet, 9. KATSOO, että päällekkäisyyksien välttämiseksi on tärkeää ottaa huomioon kansainvälisten järjestöjen, etenkin Euroopan neuvoston ja Unescon samoin kuin muiden ammatillisten järjestöjen ja verkostojen työskentely tällä alalla, 10. KEHOTTAA komissiota toissijaisuusperiaatteen mukaisesti ja nykyisten lainsäädäntö- ja rahoituspuitteiden rajoissa ja erityisesti perustamissopimuksen 151 artiklan 4 kohdan mukaisesti: i) edistämään ammattitaiteilijoiden tilannetta koskevien tietojen ja kokemusten vaihtoa sekä jäsenvaltioiden kesken että jäsenvaltioiden ja ehdokasmaiden välillä mm. järjestämällä kokouksia, käyttämällä uutta viestintäteknologiaa ja/tai tekemällä tutkimuksia, ii) varmistamaan, että silloin kun suunnitellaan ammattitaiteilijoiden tilanteeseen liittyviä yhteisön tason toimenpiteitä, asiaankuuluville taiteilijoita edustaville eurooppalaisille järjestöille annetaan tilaisuus esittää näkemyksensä. 11. KEHOTTAA jäsenvaltioita i) tekemään yhteistyötä komission kanssa edellä hahmotellun vaihdon kehittämisessä ja toteuttamisessa, ii) edistämään ammattitaiteilijoiden tilannetta koskevien tietojen ja kokemusten vaihtoa sekä jäsenvaltioiden kesken että jäsenvaltioiden ja ehdokasmaiden kesken. (1) EYVL C 247, 23.9.1995, s. 2. (2) EYVL C 327, 7.12.1995, s. 1. (3) EYVL C 175, 21.6.1999, s. 42. (4) EYVL C 8, 12.1.2000, s. 3.